
PËR FILLIMIN E PROCEDURËS PËR SHQYRTIMIN E APLIKIMIT PËR NDRYSHIM TË TARIFAVE TË SHOQËRISË UJËSJELLËS-KANALIZIME BULQIZË

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102); vendimit të Komisionit Kombëtar Rregullator nr. 40, datë 9.12 2015, “Për miratimin e dokumentacionit mbështetës për miratimin e tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 40); vendimit të Komisionit Kombëtar Rregullator nr. 41, datë 9.12.2015, “Për miratimin e procesit të miratimit të tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 41); vendimit të Komisionit Kombëtar Rregullator nr. 42, datë 9.12.2015, “Për miratimin e metodologjisë për vendosjen e tarifave për shërbimin e furnizimit me ujë dhe largimin e përpunimin e ujërave të ndotura” (vendimi nr. 42), 

KOMISIONI KOMBËTAR RREGULLATOR,

Në mbledhjen e datës 30.12.2021, pasi shqyrtoi dokumentacionin e paraqitur nga Drejtoria Tekniko-Ekonomike mbi kërkesën e Ujësjellës-Kanalizimeve Bulqizë sh.a., për miratimin e tarifave të shërbimit të furnizimit me ujë dhe kanalizime, 

KONSTATOI SE: 

Shoqëria Ujësjellës-Kanalizime ka aplikuar për nivel të ri tarifor pranë ERRU-së, me shkresën nr. 387 prot., datë 1.9.2021, me lëndë “Kërkesë për nivel të ri tarifor për shërbimin e furnizimit me ujë të pijshëm dhe largimin e përpunimin e ujërave të ndotura”, plotësuar dokumentacionin e nevojshëm nëpërmjet shkresës nr. 579 prot., datë 16.12.2021. 
Shoqëria Ujësjellës-Kanalizime Bulqizë është licencuar me vendimin e KKRR-së nr. 91, datë 28.7.2020, “Për licencimin e shoqërisë Ujësjellës-Kanalizime Bulqizë sh.a.”, për shkak të rinovimit të licencës pas përfundimit afatit. 
Dokumentacioni i paraqitur nga shoqëria UK Bulqizë është plotësuar sipas Metodologjisë së Vendosjes së Tarifave. 
Sa më sipër, Komisioni Kombëtar Rregullator, pasi arriti në përfundimin se aplikimi i shoqërisë UK Bulqizë është i bazuar ligjërisht dhe plotëson kërkesat ligjore të parashikuara në vendimin nr. 40 dhe në kuadrin rregullator në fuqi,

VENDOSI:

1. Të fillojë procedurën për shqyrtimin e aplikimit të shoqërisë Ujësjellës-Kanalizime Bulqizë, për nivel të ri tarife për shërbimin e furnizimit me ujë dhe kanalizime. 
2. Drejtoria Tekniko-Ekonomike detyrohet të njoftojë shoqërinë Ujësjellës-Kanalizime Bulqizë dhe Bashkinë Bulqizë për vendimin e Komisionit Kombëtar Rregullator.
Ky vendim hyn në fuqi menjëherë. 
Ky vendim publikohet në Fletoren Zyrtare.

KRYETAR
Ndriçim Shani
